CELEX: 32021R1336
Language: bg
Date: 2021-06-02 00:00:00
Title: Делегиран регламент (ЕС) 2021/1336 на Комисията от 2 юни 2021 година за изменение на Делегиран регламент (ЕС) № 907/2014 по отношение на финансовото управление

12.8.2021   
               
               
                  BG
               
               
                  Официален вестник на Европейския съюз
               
               
                  L 289/6
               
            
         
            ДЕЛЕГИРАН РЕГЛАМЕНТ (ЕС) 2021/1336 НА КОМИСИЯТА
            от 2 юни 2021 година
            за изменение на Делегиран регламент (ЕС) № 907/2014 по отношение на финансовото управление
         
         
            ЕВРОПЕЙСКАТА КОМИСИЯ,
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 40 и член 46, параграф 1 от него,
            
            като има предвид, че:
            
               
                           (1)
                        
                        
                           В член 40, първа алинея от Регламент (ЕС) № 1306/2013 се предвижда, че всички плащания, извършени от разплащателните агенции на държавите членки към бенефициерите преди най-ранната или след най-късната възможна дата за плащане, са недопустими за финансиране от Съюза, освен в някои случаи.
                        
                     
            
               
                           (2)
                        
                        
                           В членове 5 и 5а от Делегиран регламент (ЕС) № 907/2014 на Комисията (2) се определят условията, съгласно които в съответствие с принципа за пропорционалност направените след сроковете за плащане разходи се считат за допустими за плащания от страна на Съюза.
                        
                     
            
               
                           (3)
                        
                        
                           По силата на Делегиран регламент (ЕС) 2015/160 на Комисията (3) в член 5 от Делегиран регламент (ЕС) № 907/2014 бе вмъкнат параграф 3а с цел да се осигури правна сигурност и да се изяснят условията, приложими към директните плащания, извършени през финансовата 2015 година съгласно Регламент (ЕО) № 73/2009 на Съвета (4). Посочената разпоредба е остаряла и следователно може да бъде заличена.
                        
                     
            
               
                           (4)
                        
                        
                           Проверки за спазване на крайния срок за плащане трябва да се извършват както за плащанията по линия на Европейския фонд за гарантиране на земеделието (ЕФГЗ), така и за плащанията по линия на Европейския земеделски фонд за развитие на селските райони (ЕЗФРСР). В случая на ЕФГЗ обаче проверките за спазване на крайните срокове за плащане се извършват два пъти за всяка финансова година, а именно по отношение на разходите, направени до 31 юли, и по отношение на останалите разходи — направени до 15 октомври; в случая на ЕЗФРСР, от друга страна, спазването на крайния срок за плащане се проверява само веднъж за всяка финансова година по отношение на всички плащания, извършени за същата финансова година.
                        
                     
            
               
                           (5)
                        
                        
                           От съображения за опростеност и ефикасност и за да се намали административната тежест за държавите членки и за Комисията, по отношение на разходите по линия на ЕФГЗ следва също да се предвиди една-единствена проверка за спазването на сроковете за плащане за цялата финансова година. Тази проверка следва да се извършва по отношение на разходите, направени до 15 октомври. Когато обаче в контекста на декларациите за разходите се установи неспазване на сроковете за плащане, следва да е възможно Комисията да извърши допълнителна проверка на разходите, направени до 31 юли.
                        
                     
            
               
                           (6)
                        
                        
                           Регламент (ЕС) № 1305/2013 на Европейския парламент и на Съвета (5) бе изменен с Регламент (ЕС) 2020/2220 на Европейския парламент и на Съвета (6), като срокът на програмите за развитие на селските райони, подпомагани от ЕЗФРСР, бе удължен до 31 декември 2022 г., а на държавите членки бе предоставена възможността да финансират своите удължени програми със съответните бюджетни средства за 2021 и 2022 г. Освен това с Регламент (ЕС) 2020/2220 бяха предоставени допълнителните средства от EURI за използване в удължените програми през 2021 и 2022 г., за да се финансират мерки съгласно Регламент (ЕС) № 1305/2013 за справяне с кризата във връзка с COVID-19 и последиците от нея за селскостопанския сектор и селските райони на Съюза.
                        
                     
            
               
                           (7)
                        
                        
                           Както е посочено в съображение (24) от Регламент (ЕС) 2020/2220, за допълнителните средства от EURI се прилагат специални условия. Ето защо тези допълнителни средства следва да бъдат програмирани и наблюдавани отделно от подпомагането от Съюза за развитие на селските райони, като същевременно по принцип се прилагат правилата, посочени в Регламент (ЕС) № 1305/2013. Поради това тези допълнителни средства следва да се използват посредством Регламент (ЕС) № 1305/2013 и да се разглеждат в рамките на посочения регламент като суми, с които се финансират мерки по ЕЗФРСР. В резултат на това съответните правила относно праговете и намаленията по член 5а от Делегиран регламент (ЕС) № 907/2014 следва да се изчисляват отделно по отношение на средствата по ЕЗФРСР и по отношение на допълнителните средства по член 58а от Регламент (ЕС) № 1305/2013.
                        
                     
            
               
                           (8)
                        
                        
                           Съгласно Делегиран регламент (ЕС) № 907/2014 Комисията трябва да извършва месечни плащания или други редовни плащания на държавите членки въз основа на изпратените от тях декларации за разходи. При това обаче Комисията следва да взема предвид приходите на разплащателните агенции, получени за сметка на бюджета на Съюза и декларирани от държавите членки в техните месечни декларации. Понастоящем в рамките на ЕФГЗ Комисията нетира сумите на разходите спрямо сумите на целевите приходи директно в решението за месечните плащания, издавано от Комисията. Тази финансова операция представлява дерогация от начина, по който целевите приходи се управляват от другите фондове на Съюза, при които не се извършва нетиране на сумите, а те се събират чрез нареждане за събиране, изготвено съгласно член 98 от Регламент (ЕС, Евратом) 2018/1046 на Европейския парламент и на Съвета (7). С цел да се хармонизират счетоводните практики на Комисията, и по-специално начинът на управление на целевите приходи, е необходимо този технически аспект на финансовото управление на ЕФГЗ да се съгласува с подхода, използван от другите фондове на Съюза. Затова следва съответно да бъдат изменени условията, при които се извършва прихващане на целевите приходи, осъществени по линия на ЕФГЗ, без да се излага на риск навременното извършване на плащанията към държавите членки.
                        
                     
            
               
                           (9)
                        
                        
                           Поради това Делегиран регламент (ЕС) № 907/2014 следва да бъде съответно изменен,
                        
                     
            ПРИЕ НАСТОЯЩИЯ РЕГЛАМЕНТ:
         
         
            
               
                  Член 1
               
               Делегиран регламент (ЕС) № 907/2014 се изменя, както следва:
               
                           (1)
                        
                        
                           Член 5 се изменя, както следва:
                           
                                       а)
                                    
                                    
                                       параграф 3а се заличава;
                                    
                                 
                                       б)
                                    
                                    
                                       параграф 5 се заменя със следното:
                                       
                                          „5.   Проверките на спазването на сроковете за плащане се извършват веднъж за всяка финансова година за разходите, направени до 15 октомври. В случай че в контекста на месечните декларации за разходите бъде установено неспазване на сроковете за плащане, може да се извърши допълнителна проверка на спазването на сроковете за плащане за разходите, направени до 31 юли.
                                          Всяко просрочване на сроковете за плащане се взема предвид най-късно в решението за уравняване на сметките, посочено в член 51 от Регламент (ЕС) № 1306/2013.“;
                                       
                                    
                                 
                     
                           (2)
                        
                        
                           В член 5а се добавя следният параграф:
                           
                              „7.   Праговете и намаленията по параграфи 2 и 3 се изчисляват отделно по отношение на средствата по линия на Европейския земеделски фонд за развитие на селските райони, без допълнителните средства по член 58а от Регламент (ЕС) № 1305/2013, и по отношение на тези допълнителни средства.“;
                           
                        
                     
                           (3)
                        
                        
                           В член 7 параграф 1 се заменя със следното:
                           
                              „1.   С решението си относно месечните плащания, което се приема съгласно член 18, параграф 3 от Регламент (ЕС) № 1306/2013, Комисията извършва плащане на остатъка от декларираните от всяка държава членка в нейната месечна декларация разходи, намален с целевите приходи, които съответната държава членка е включила в своите декларации за разходите. Това изравняване се счита за равностойно на събиране на съответните приходи.
                              Бюджетните кредити за поети задължения и бюджетните кредити за плащания, генерирани от целевите приходи, са открити от момента, в който приходите бъдат прехвърлени към бюджетните линии.“
                           
                        
                     
            
               
                  Член 2
               
               Настоящият регламент влиза в сила в на третия ден след деня на публикуването му в Официален вестник на Европейския съюз.
               
            
         
         
            
               Настоящият регламент е задължителен в своята цялост и се прилага пряко във всички държави членки.
               Съставено в Брюксел на 2 юни 2021 година.
               
                  
                     За Комисията
                  
                  
                     Председател
                  
                  Ursula VON DER LEYEN
               
            
         
         
            (1)  ОВ L 347, 20.12.2013 г., стр. 549.
         
            (2)  Делегиран регламент (ЕС) № 907/2014 на Комисията от 11 март 2014 г. за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ L 255, 28.8.2014 г., стр. 18).
         
            (3)  Делегиран регламент (ЕС) 2015/160 на Комисията от 28 ноември 2014 г. за изменение на Делегиран регламент (ЕС) № 907/2014 за допълнение на Регламент (ЕС) № 1306/2013 на Европейския парламент и на Съвета във връзка с разплащателните агенции и други органи, финансовото управление, уравняването на сметки, обезпеченията и използването на еврото (ОВ L 27, 3.2.2015 г., стр. 7).
         
            (4)  Регламент (ЕО) № 73/2009 на Съвета от 19 януари 2009 г. за установяване на общи правила за схеми за директно подпомагане в рамките на Общата селскостопанска политика и за установяване на някои схеми за подпомагане на земеделски стопани, за изменение на регламенти (ЕО) № 1290/2005, (ЕО) № 247/2006, (ЕО) № 378/2007 и за отмяна на Регламент (ЕО) № 1782/2003 (ОВ L 30, 31.1.2009 г., стр. 16).
         
            (5)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20.12.2013 г., стр. 487).
         
            (6)  Регламент (ЕС) 2020/2220 на Европейския парламент и на Съвета от 23 декември 2020 г. за определяне на някои преходни разпоредби във връзка с подпомагането от Европейския земеделски фонд за развитие на селските райони (ЕЗФРСР) и от Европейския фонд за гарантиране на земеделието (ЕФГЗ) през 2021 г. и 2022 г. и за изменение на регламенти (ЕС) № 1305/2013, (ЕС) № 1306/2013 и (ЕС) № 1307/2013 по отношение на ресурсите и на прилагането през 2021 г. и 2022 г. и Регламент (ЕС) № 1308/2013 по отношение на ресурсите и разпределението на това подпомагане за 2021 г. и 2022 г. (ОВ L 437, 28.12.2020 г., стр. 1).
         
            (7)  Регламент (ЕС, Евратом) 2018/1046 на Европейския парламент и на Съвета от 18 юли 2018 г. за финансовите правила, приложими за общия бюджет на Съюза, за изменение на регламенти (ЕС) № 1296/2013, (ЕС) № 1301/2013, (ЕС) № 1303/2013, (ЕС) № 1304/2013, (ЕС) № 1309/2013, (ЕС) № 1316/2013, (ЕС) № 223/2014 и (ЕС) № 283/2014 и на Решение № 541/2014/ЕС и за отмяна на Регламент (ЕС, Евратом) № 966/2012 (ОВ L 193, 30.7.2018 г., стр. 1).